Túrakód: K010\_13 / Táv.: 75,7 km / Frissítve: 2019-01-31

Túranév: Szentes térsége / Gödény-halom + Cserebökényi-puszta #1

Leírás:

75,7 km-es tereptúránk Magyarország és Közép-Európa legmagasabb kunhalmához, a Gödény-halomhoz vezet, mely feltehetően a rézkorból származik és temetkezési hely lehetett.
A halom, kurgán – mint arról méretei is tanúskodnak – bizonyára nagy tekintélyű, nagy hatalmú ember temetkezési helyéül szolgált. A túra további részében átszeljük több jellegzetes helyen a Cserebökényi-pusztát, melynek arculata, élővilágának változatossága egyszerre magán viseli az egykori árterület és a szikes puszták jellegzetességeit.
*(A túra navigációs eszköz, túravezető, vagy helyismeret nélkül nem ajánlott!)*

Túránkra a Széchenyi liget kapujából indulunk *(úp.: 000iep)* a Kurca partján fekvő Dózsa-ház irányába, *(É)* a vízzel párhuzamosan haladva a földes ösvényen. A Janó György sétány - Kurca sor útvonalon érjük el a Kiss Zsigmond utca hídját, ahol átkelünk. Az emelkedő tetején, a kereszteződésben balra *(É)* fordulva *(úp.: 001elag)* a Boros Sámuel utca végén kell ismét irányt váltanunk *(úp.: 002elag)*. Itt jobbra *(ÉK)*, a Leiningen Károly utcában folytatjuk a városi szakaszt.
Egy kereszteződéssel odébb *(észrevétlenül)*, irányváltoztatás nélkül kerülünk a Damjanich János utcába. Ennek a végén az úttal balra *(É)* haladva a Vasvári Pál utca - Hajnal utca útvonalon érjük el a város szélét. Itt a 147. sz. vasútvonalat is kereszteznünk kell, hogy ezt követően, az első lehetőségnél *(úp.: 003elag)* jobbra letérve *(ÉK)* már terepen gurulhassunk tovább. Rövidesen ismét vasúti átjáró következik *(130. sz. vasútvonal)*, mely után a földutak „T” elágazásában balra *(É)* vezet nyomvonalunk. A Veker-ér felett történő átgurulás után szántók között haladunk hosszasan, a 45-ös számú főút eléréséig. Közben kétszer is keresztezzük az utóbbi vasútvonalat, valamint egy-egy szakaszon párhuzamosan is haladunk mellette, mind a két oldalán.
Ezen a szakaszon ősgyepes részek is láthatók, ősszel látványosan a sárga szín árnyalataiba borulva *(úp.: 004latv)*.
A főúthoz érve jobbra *(D)* kell tartanunk *(úp.: 005elag)*, kettő lehetőség közül választhatunk. Vagy tartjuk magunkat ahhoz, hogy most terepkerékpározásra jöttünk ki, és a track szerint az úttal párhuzamos, füves úton tekerünk, vagy úgy döntünk, hogy ezen a 860 m-es szakaszon megpihentetjük kissé a bringánkkal érintkező testfelületeinket és aszfalton gurulunk. Ezt a rövid szakaszt követően az első lehetőségnél balra *(ÉK)* kell tartanunk *(úp.: 006elag)*, ismét vadabb területeken. Itt egy szakaszon a Vekerrel párhuzamosan haladunk.
A víztől eltávolodva *(ÉK-re, úp.: 007elag)*, odébb egy keskeny, holtág kinézetű halastavat érünk el, a keskeny földsávon *(úp.: 008latv)*.
*(Ne térjünk le az útról a vízpartra, bármennyire is csalogató és hangulatos! Magánterület, nem nézik jó szemmel! Tartsuk ezt tiszteletben!)* Továbbgurulva ismét legeltetett, füves terület fekszik bal oldalunkon, hangulatos környezetet biztosítva pedálozásunkhoz. A keskeny erdős terület után lassan célegyenesbe érünk. Kisvártatva - a földutat maguk mögött hagyva - a 9-es kilométerkő után már viseltes, szilárdburkolatú úton érkezzünk el túránk első célterületéhez és fordulópontjához *(úp.:026ford)*.
A területen *(ez Csongrád megye legészakibb pontja)* található a Gödény-halmi tanösvény *(jelenleg igen elhanyagoltan)*, melynek turisztikai információs táblái *(úp.: 022info, 025info)* részben még olvashatóak. Kopjafát is találunk itt, melyet 2008-ban állítottak *(úp.:024latv)*.
Érdemes a halom csúcsára is felküzdeni magunkat *(úp.: 023latv)* a környező panoráma megtekintése érdekében. *(A túra felkészülési időszakában mindenkinek ajánljuk a kapcsolt anyagok áttanulmányozását, mert enélkül talán csak egy gazos földdombot látsz magad előtt, és nem érted, hogy miért is csábítottunk ide!)*
Ennek a helynek kisugárzása, szelleme van. Ez vagy megérint, vagy nem. Ha megérint, akkor érezni fogod. Történelmünk, az őseid, a múltunk egyik jelentős helye ez. Próbáld meg! Talán Te is érzed! Miért is ne?
Ha nem, ne bosszankodj, hogy ide invitáltunk! Gurulj tovább, és a következő túrádon ne kultikus jelleggel bíró helyet válassz! Bőven válogathatsz természeti-, vagy épített látványosságokat kínáló túrák közül is.

Ha sikerül magadba szívnod a hely bizsergető lüktetését és a fellelhető információkat is átolvastad, ideje indulni! A túra további részében akad még természeti látnivaló.

DK- felé induljunk, arra, amerről érkeztünk. Nem sokkal az út földútra történő váltását követően *(balunkon a második lehetőség)*, ki kell térnünk a betorkolló útra, DK-felé *(úp.: 027elag)*. 1,5 km megtételét követően Veresháza területrészhez érünk, ahol néhány szórtan elhelyezkedő lakóépületet, mezőgazdasági telepet is találunk. Számunkra a balra *(K) (a buszmegálló mellett)* fellelhető kút lehet hasznos *(úp.: 028viz)*, melyből a mögötte látható kapcsolószekrény zöld gombjának megnyomásával lehet vizet fakasztani.
*(Használatot követően, ne feledjük a piros gombot is „megbökni”!)*
Utunkat a kereszteződésből eredeti irányban *(D)* kell folytatnunk, de immár „aszfaltcsíkon”. 1,7 km-rel odébb érjük el a 4401. sz. utat, a
12,6 km-es szelvényében. Itt jobbra *(DNY)* fordulva *(úp.: 029elag)*,
kb. 500 métert kerekezünk, majd a 12,9 km szelvényben balra *(DK)* letérünk a mára igen „megkopott”, szilárdburkolatú bekötőútra
*(úp.: 030elag)*.
Ezzel el is értük túránk kiemelt jelentőségű területét, a több nevesített részre tagozódó, Körös-Maros Nemzeti Park kezelésébe tartozó Cserebökényt. „A táj arculata, élővilágának változatossága egyszerre magán viseli az egykori árterület és a szikes puszták jellegzetességeit.” *(Részlet a Nemzeti Park leírásából.)*
*(A túraélmény növelése érdekében most is ajánljuk a kapcsolódó anyagok előzetes áttanulmányozását!)*
Rögtön az út elején, jobb oldalon idegenforgalmi tájékoztató tábláról informálódhatunk a parlagi sasról, melyek élőhelyeként szolgál a vidék *(úp.: 031info)*.

A területet az ún. Terehalom részénél szeljük át először ÉNY-DK irányban, mely még sok tekintetben őrzi az egykori ártéri jelleget. Eközben lehetőségünk nyílik az enyhén termálos ízű ártézi kútnál felfrissülni. Ezt az út bal oldalán *(ÉK)*, az egyes kilométerkövet követően találjuk, nehezen észrevehetően *(track: K010o131,
úp.: 032viz)*.
Odébb DDNY- felé vesszük az irányt, nyomvonalunkat követve

*(úp.: 033elag)*. Több cikkcakk után, hol a Veres Zoltán-pusztában, hol művelt területek szomszédságában pedálozva, a Kórógy-ér csatorna őrházától nem messze keresztezzük a rossz állapotban lévő 4402. sz. utat. Az eredeti irányunkat tartva érjük el a puszta déli részét, mely már a lecsapolások előtt is kissé szikes lehetett. Az opcionális lehetőséget kínáló földút kereszteződésénél *(úp.: 034elag)*, ÉNY felé a Rekettyés-rétbe haladunk majd tovább, de előtte a K010o132 jelű track mentén rövid *(580 m)* kitérőt tehetünk a Fábiánsebestyén-4 nevű, jelenleg lefojtott kúthoz.
Ez egy különös hely! 1985 decemberének derekán, 4239 m-es mélységből, a világon addig még nem tapasztalt erejű gőzkitörés keletkezett. A feltörő vízgőz 150-160 Celsius-fokos, 3500-4000 l/perc mennyiségű, 360-410 bar nyomású, valamint 120 decibel zajszintű volt. A föld mélyének erejét, a 700 bar-os kitörésgátlóval sem tudták megfékezni. 46 napi megfeszített munka hozott eredményt az iszonyatos energia megfékezésében.
*(Természetesen ez estben is az előre felkészülés a szerencsésebb megoldás!)*

Visszatérve a 034elag jelű útponthoz, egyenesen *(ÉNY)* haladjunk tovább a Rekettyés-rétbe, ahol a nagy kiterjedésű ecsetpázsitosok és szikes mocsarak jellemzőek. Kissé odébb átkelünk a Kórógy-ér hídján, majd rövidesen teljesen körülölel bennünket a puszta, itt-ott magányos, idős fűzfával, nyárfával, kisebb facsoporttal. Ahogy elmerülünk egyre mélyebben az ősgyepes terület bámulatos részeiben, lassacskán az út is „elkopik” alólunk. Közben láthatunk egy-egy hevenyészett csatornát, melyet még talán a lecsapolás idején alakítottak ki, néhol a kapcsolódó műtárgyak is felismerhetőek még.
Ezen a részen feltétlenül álljunk meg! Ezt meg kell élned, ez csodás!
A méterről-méterre egyre nehezebben felismerhető „út” el is tűnik lassan. Helyét átveszik a haszonállatok lábnyomai, a szikfoltok. A track egyre nagyobb jelentőséggel bír, de egyre kevésbé feszesen követendő. Az irányt kövesd D-felé a töréspontig *(úp.: 035elag)*! Kereked gurítsd a pillanatnyi viszonyoknak megfelelően. A kormány a Te kezedben van. Átérve a puszta ÉNY-i szélére, rövid szlalomozás következik tanyák és hodályok mentén, közben érintve egy aszfaltos útvéget. Cserebökénytől a terület DNY-i szélén történő tekeréssel búcsúzunk. Rövid szakaszon, az egykori út nyomvonalán, ligetes erdősávban, nyájtaposta ösvényen haladva. Ismét kiérve a földútra, kövessük a kijelzőn látható színes vonalat, nyomvonalunkat, közben ki-kipillantva a pusztába, amíg lehet. Kilométerekkel és fordulókkal odébb, a zöldségtermesztő telep hátsó útján át érjük el belső, szilárd burkolatú útjukat. A sorompónál ne rémüljünk meg, ugyanis nem be, hanem már kifelé kívánunk menni, és ez nem szokott problémát okozni. Keresztezve a 45. sz. főutat, a Termál-tavat kettészelő földúton érünk immár a kertek alá *(úp.: 036elag)*.
Itt, a víz közelében rövid pihenőt is tarthatunk egy arra alkalmasnak ítélt partszakaszon. Továbbhaladva, a Veker-ér hídja előtt fordulunk a célegyenesbe *(ÉNY-ra, úp.: 037elag)*. Szentes külterületét a nagyhegyi részen érjük el. A Kispatéi út felső végén *(úp.: 038elag)* jobbra *(ÉNY)* fordulva a Nagyhegyszéli út következik. Ennek végénél balra *(NY)* haladunk tovább *(úp.: 039elag)*, hogy a vasúti átjárón átkelve, a hékédi városrészben, a Munkás utcánál jobbra *(ÉNY)* fordulva *(úp.: 040elag)* megérkezzünk az út első részében már bejárt Damjanich János utca kereszteződésébe *(úp.: 041elag)*. Innen egyenesen bringázzunk egészen a Kurca partjáig, elgurulva a 002elag útpont mellett. A vízparti park elérése után balra *(DK)* kanyarodva *(úp.: 042elag)* a Dessewffy Arisztid utca végénél kelünk át a víz felett, majd a lakótelepen át *(a tracket követve)* a Zolnay Károly utca - Hegedűs László utca útvonalon elérve a Janó György sétányt megérkezünk túránk kiindulási pontjára/célállomására.
*(Ezt a túrát tartósan száraz időben célszerű választani!)*

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*